Dr. sc. Đorđe Obradović, docent Sveučilišta u Dubrovniku, rođen je 23. kolovoza 1959. u Dubrovniku, gdje je završio Gimnaziju i Višu pomorsku školu (1982.) i stekao zvanje kapetana duge plovidbe. Fakultet političkih nauka – Odsjek žurnalistike završio je u Sarajevu 1990. Doktorirao je 2009. na Sveučilištu u Zadru, a u zvanje docenta informacijskih i komunikacijskih znanosti izabran je u postupku na Filozofskom fakultetu u Zagrebu koji je okončan izborom na Sveučilištu u Dubrovniku 30. ožujka 2010.

Nastavu izvodi na preddiplomskom studiju 'Mediji i kultura društva' (kolegiji »Osnove novinarstva«, »Osnove komunikologije«, »Tiskani mediji«, »Mediji i društvo«) i diplomskim studijima 'Mediji' (Kolegiji »Medijska kultura«, »Komunikološki aspekti medija«, »Etika novih medija« i »Agencijsko novinarstvo«) i 'Odnosi s javnostima' (kolegiji »Odnosi s medijima« i »Odnosi s javnostima i lobiranje«) na Odjelu za komunikologiju Sveučilišta u Dubrovniku te kao gostujući nastavnik na doktorskim studijima Sveučilišta Sjever i Sveučilišta u Mostaru.

Objavio je jednu znanstvenu monografiju (Otkrivanje Rotera), uredio jedan znanstveno-stručni zbornik radova (djelo novinara Rudimira Rotera), više od 20 znanstvenih radova u međunarodnim časopisima. Uz znanstveni, bavio se i književnim radom i objavio jednu pripovijetku, dvije zbirke priča i jednu dramu. Zbirka priča „Stradanje Dubrovnika“ objavljena je u šest izdanja na hrvatskom, i po dva izdanja na engleskom i njemačkom jeziku. Član je uredništava nekoliko međunarodnih časopisa i recenzirao je više sveučilišnih udžbenika iz informacijskih i komunikacijskih znanosti.